Direktori FBI-ja i CIA-e svjedoče pred komisijom koja istražuje terorističke napade od 11. rujna (12/4/04) - 2004-04-12
Richard Ben-Veniste: Najviše brine što obavještajne službe nisu komunicirale o mogućoj prijetnji
Članovi komisije koja istražuje okolnosti koje su prethodile terorističkim napadima od 11. rujna 2001. pozdravili su jučerašnju odluku Bijele kuće da objavi povjerljivo obavještajno izvješće iz kolovoza te godine u kojem se spominje mogućnost da bi al-Qaida mogla napasti ciljeve u Sjedinjenim Državama. Naslov dokumenta je – “Bin Laden je odlučan da napadne Sjedinjene Države.” Richard Ben-Veniste, član istražne komisije, smatra da je autor obavještajnog izvješća želio informirati predsjednika da je teroristički napad na Ameriku – moguć. "To je važna informacija, ona se mora promatrati u kontekstu tog razdoblja, ljeta 2001, kada se znalo da su mnoge prijetnje realne. Obavještajne su službe osjećale da se možda spremaju napadi gotovo spektakularnih razmjera" - rekao je u jednom televizijskom intervjuu Richard Ben-Veniste. Njega inače najviše brine činjenica što dvije glavne agencije zadužene za borbu protiv terorizma – FBI i CIA – očito nisu komunicirale jedna s drugom. Bivši senator Slade Gordon posebno je kritizirao Savezni istražni ured FBI. Prema jučer objavljenom dokumentu – FBI je 2001. vodio čak 70 istraga koje su bile povezane s mogućim aktivnostima mreže Osame bin Ladena u Americi: "Bilo bi dobro kada bi se utvrdilo što se na kraju dogodilo s tim istragama. Time ćemo se baviti sljedećih tjedana." Predsjednik Bush je ponovio da američke obavještajne službe nisu posjedovale informacija da se priprema konkretni plan napada na New York i Washington: "Da sam znao da se priprema napad na Ameriku, sve bih učinio da spriječim napad. Jer, konačno, to je moj posao – obraniti zemlju." Rodbina poginulih u napadima na Svjetski trgovinski centar i Pentagon pozdravila je objavljivanje obavještanog dokumenta koji se, u ljeto 2001, bavio aktivnostima al-Qaide u Americi. Carie Lemack, koja je tog dana izgubila majku, je u intervjuu za CNN rekla: "Pomalo je zastrašujuće kad saznate da je vlada znala da je Osama bin Laden odlučio napasti ciljeve u Americi. A četiri i pol godine vam govore da je vlada bila usredotočena na obranu američkih ciljeva u inozemstvu. Sada vidimo da je netko krivo postupao." Ovaj tjedan, pred istražnom komisijom koja utvrđuje okolnosti koje su prethodile terorističkim napadima, govorit će sadašnji i bivši direktori CIA-e i FBI-ja.